**Steinerbarnehagen Rotnissen**

**Postadresse:**

**Steinerbarnehagen Rotnissen**

**Arkitekt Ebbellsveg 34, 7041 Trondheim**

**Tlf : 41502063**

**Mailadresse:** [**rotnissen@steinerbarnehage.no**](mailto:rotnissen@steinerbarnehage.no)

**Viktig informasjon til nye foreldre**

Steinerbarnehagen Rotnissen startet opp med en avdeling sommeren 1991 og har i dag

plass til 36 storbarn og 18 småbarn fordelt på to hus og 4 grupper. Epleblomst holder til

oppe og Rødkløver nede på storbarnshuset. På småbarnshuset finner man Fiol oppe og Marikåpe

nede.

I uthuset har vi hver onsdag Åpen Barnehage med musikksamling. I andre etasje holder administrasjonen til.

**Kontaktinformasjon avdelinger:**

Epleblomst: 92446164

Rødkløver: 92447462

Fiol: 92448112

Marikåpe: 92449351

**Åpningstider**

Mandag – fredag 0730- 1630

Barnehageåret starter 1. august, tilvenning av nye barn avtales med gruppelederne.

Gruppelederne vil sende **eget velkomstbrev** til de nye foreldrene før sommerferien med mer

detaljert informasjon om avdelingen og dagsrytmen.

Barnehageåret varer i 11 måneder og starter i august.

Barnehagen stenger når det er ferieavvikling og avspasering av pålagt planleggingstid til medarbeiderne.

Vi legger vekt på at det skal være minst mulige møter i åpningstiden som vil gå utover samværet med barna, derfor finner de fleste planleggingsmøter sted ettermiddagstid. Denne tiden avspaseres i høstferieuken i høstsemesteret, og i vinterferieuken hhv påskeuken i vårsemesteret.

Barnehagen stenger 4 uker i juli (ferieavvikling) og resterende feriedager fordeles til høstferie og jul.

Barnehageruten lages i mai for påfølgende barnehageår.

**Barnehageruten med viktige datoer og stengetider** ligger på hjemmesiden,

[www.rotnissen.no](http://www.rotnissen.no) , men sendes også elektronisk ut til alle foreldre. Vi oppfordrer til at man sjekker stengedatoer i god tid for å unngå overraskelser. Andre viktige dokumenter som **vedtekter, årsplan og rammeplan** ligger også på hjemmesiden.

**PARKERING**

Barnehagen disponerer 10 parkeringsplasser like nedenfor lærerhøgskolen på

egen skiltet plass. **Kjøring ned til barnehagen KUN etter avtale** og med

varsomhet for myke trafikanter. Det er også gratis parkering ved rundkjøringa i **Rotvollfjæra.**

**Betaling**

Barnehagen følger den statlige fastsatte makspris 2000,- fra 1 august 2024,

samt kr 500,- i matpenger for økologisk kosthold. **Søskenmoderasjon** er på 30% på barn nr 2, barn nr 3 får 50 %. Det opprettes avtalegiro for betaling. Vennligst oppgi navn og mailadresse til den som er betaler og hold oss oppdatert om eventuelle endringer.

Juli er betalingsfri. **Familier med lav inntekt har anledning til å søke om moderasjon til kommunen.**

Se også det som står om redusert betaling på økonomisk grunnlag her: <http://www.trondheim.kommune.no/moderasjoner-i-barnehage-og-sfo/>

Kontingent forfaller den 15. i hver måned.

**Meld Fravær**

Vi vil gjerne ha beskjed før kl 9 om barnet ikke kommer i barnehagen en dag, dette for å kunne

planlegge dagens aktiviteter bedre og skape oversikt over antall forventede barn. Vi ønsker også

beskjed om barnet kommer senere på dagen om det skal til lege e.l. Gi beskjed per sms

eller ring barnets avdeling. Ønsker også beskjed om planlagte ferier og andre fridager av planleggingsårsaker.

**Sykdom og smittevern**

Ved smittsom sykdom skal barnet holdes hjemme, selv om allmenntilstanden kan virke grei.

Dette gjelder spesielt **omgangssyke** der vi forholder oss til kommunens anbefalinger som tilsier at

barnet **tidligst** kan vende tilbake til barnehagen 48 timer etter siste sykdomsutbrudd (oppkast, diare).

Overholder man ikke denne regelen kan det ofte gå lang tid før man blir kvitt slike epidemier, i tillegg

smittes også ofte personalet og det bidrar til mindre stabilitet for barnegruppen.

Barn med feber og nedsatt allmenntilstand skal heller ikke sendes til barnehagen, da de må være i

stand til å delta i barnehagens aktiviteter. Småsyke barn trenger mer omsorg og ro enn den vanlige

bemanningen vil kunne gi. Barnet skal helst være feberfritt dagen i forveien før det vender tilbake i

barnehagen, for å kunne være sikker på at det er i form til delta i barnehagens aktiviteter. Barnehagepersonalet har ikke anledning til å medisinere barn uten at det foreligger en skriftlig avtale som er signert av foreldre.

Av hensyn til gravide og personer med nedsatt immunforsvar, er det også viktig å melde fra om

tilfeller av **vannkopper** og den **femte barnesykdom**.

Vi vil også be dere om å følge våre anbefalinger om smittevern i tilfelle dere oppdager **hodelus.**

Disse er veldig vanskelig å få bukt med og det er vesentlig at alle følger opp tiltakene som skal settes

inn da.

**Utstyr/ Klær**

Oversikt over hva barnet skal ha med seg i barnehagen får dere av gruppelederne i eget skriv. Tøyet

skal være funksjonelt og rent og det er foreldrenes ansvar å holde oversikt over kles- beholdningen,

samt se til at plassen ser ordentlig ut etter barnet er hentet. Vi ønsker at tøyet tas med/ sjekkes på

fredager for å se om det er rent og at det er tilstrekkelig med skift.

Vi ønsker at **alt utstyr og klær/sko skal merkes med navn!** Det gjør det mye lettere å holde orden og

oversikt og forbygger at plagg havner hos feil eier eller i gi-bort kurven.

**Foreldresamarbeid**

**Foreldremøter/samtaler**

Vi tilbyr 2 foreldresamtaler per år, samt overflytningssamtaler ved skifte fra småbarn til storbarn.

Det avholdes minst to foreldremøter i året. Utover dette setter vi pris på alle foreldreinitiativ og

bidrag gjennom året.

**Samarbeidsutvalget (SU)**

Samarbeidsutvalget skal sikre foreldremedvirkning og et godt barnehagemiljø. Foreldrerådet velger

hvert år i august 2 foreldrerepresentanter til Samarbeidsutvalget som består av 2 foreldre og 2

medarbeidere og vanligvis en representant for ledelsen. Det avholdes minimum to møter i SU i året

og flere ved behov. SU er også med og arrangerer vår faste sommerfest for barnehagen**.**

**Diverse markeringer og feiringer**

Det avholdes også noen årstidsfester for barn og foreldre som påske- og julesamkomst, lanternefest eller adventshage. Dato for disse er oppført i **barnehagekalenderen.**

**Høstmarked**

Det arrangeres et årlig høstmarked på Rotvoll i september- måned, i regi av Rotvoll Steinerskole,

Barnehagen og Camphill Kristoffertunet . Det forventes at foreldrene bidrar til salgsboder og kafé, og

at hver familie tar en salgs - eller ryddevakt.

**Dugnad**

Det er minst en obligatorisk vedlikeholds- dugnad i året og da hovedsakelig vårdugnad på uteområdet og evt. vaskedugnad på høsten. Det er forventet at hver familie skal bidra til dette. Dugnaden varer som regel i ca 3 timer.

**Måltider**

Barnehagen tilbereder vegetarisk lunsj bestående av hjemmelaget brød med pålegg, og 2- 3 varmretter i uken unntatt turdagen. I tillegg serveres det et fruktmåltid ettermiddagstid.

Med brødet serveres det grønnsaksråkost og frukt. I varmmåltidet brukes det økologiske grønnsaker etter sesong som gulrot, søtpotet brokkoli mm, poteter og kornprodukter. Vi bruker også kikerter/ linser og meieriprodukter. Eksempler på mat er grønnsakssuppe, grønnsaker og kornprodukter av forskjellig tilberedning og vegetarpizza eksempelvis, med små variasjoner. Over 90 % av våre råvarer er økologiske og vi er dermed godkjent for DEBIO´s gullsertifikat. Servering på bursdag avtales med gruppeleder, men vi henstiller til begrensning av sukkerinnholdet i medbrakt mat. Frisk frukt er et godt alternativ. For øvrig bruker vi statens anbefalinger for kosthold i barnehagen som rettesnor, jf <https://helsedirektoratet.no/folkehelse/kosthold-og-ernering/barnehage-mat-maltider-kosthold#retningslinjer-for-mat-og-m%C3%A5ltider-i-barnehagen>

Det er en del av det pedagogiske tilbud at barna skal kunne ta del i matlagingen og oppleve både smak og lukt under tilberedningen.

Dersom man ikke rekker frokost hjemme, er det anledning til å ta med egen frokost- matpakke, men frokosten bør være avsluttet kl 9. På turdagen må alle barn på storbarnsavdelingen ta med tur- matpakke til lunsj.

**Allergi**

Barnehagen må ha beskjed angående alle typer allergier jf helseskjema dere skal fylle ut. Vi tilrettelegger for barn med allergier/ matintoleranser om legeerklæring foreligger. Barnehagen er ikke pålagt å tilrettelegge for ikke påvist intoleranse eller ønske om utprøving av individuelle dietter.

**Informasjon fra barnehagen**

Gruppelederne sender ut informasjonsbrev og i tillegg mailer med relevant informasjon ved aktuelle hendelser. Alle nye foreldre får også et velkomstbrev før sommerferien med informasjon om avdelingen barnet skal være på til høsten. Både ledelsen og gruppelederne sender hovedsakelig informasjon pr. epost og SMS. Derfor er det viktig at dere straks **oppdaterer endring av adresse, epost eller mobilnummer** gjøres på kommunens søknadsportal.